Τάσος Τρύφωνος

Ο Τάσος Τρύφωνος (Λεμεσός, 4 Δεκεμβρίου 1974) είναι Ελληνοκύπριος παρουσιαστής και δημοσιογράφος. Έγινε γνωστός από την παρουσίαση του τηλεοπτικού παιχνιδιού Ο Πιο Αδύναμος Κρίκος, που στην Ελλάδα προβάλλεται από τον τηλεοπτικό σταθμό ΕΡΤ1 (2022-2023) ενώ τα προηγούμενα τρία χρόνια (2019-2022) προβαλλόταν από το ΣΚΑΙ. Στην Κύπρο παρουσίαζε τον "Πιο αδύναμο κρίκο" από το 2017 μέχρι το 2020 από τη δημόσια τηλεόραση της Κύπρου, το ΡΙΚ1. Από το 2020 ανήκει στο δυναμικό του Νο1 σε τηλεθέαση τηλεοπτικού καναλιού της Κύπρου, τον ALPHA Κύπρου όπου παρουσιάζει καθημερινά το δημοφιλές παιχνίδι γνώσεων "The Chase". Είναι επίσης παρουσιαστής της εκπομπής ΤΕΤ-Α-ΤΕΤ στον ALPHA, στην οποία παίρνει συνεντεύξεις από σπουδαίες προσωπικότητες σε Ελλάδα και Κύπρο. Είναι επίσης ο διευθυντής του ραδιοφωνικού σταθμού LOVE FM , στον οποίο κάνει και την πρωινή εκπομπή μαζί με την Χριστιάνα Αρτεμίου (ηθοποιός και σεναριογράφος), η οποία παραμένει Νο1 στην ακροαματικότητα από το 2012 μέχρι σήμερα.

 Γεννήθηκε στην Λεμεσό, στις 4 Δεκεμβρίου 1974. Το 1994, αφού ολοκλήρωσε την στρατιωτική του θητεία στην Κύπρο, μετακόμισε στην Αθήνα για σπουδές. Σπούδασε στο Πάντειο Πανεπιστήμιο, στο τμήμα ΜΜΕ και επικοινωνίας, από όπου και αποφοίτησε. Όντας ακόμη φοιτητής, άρχισε να εργάζεται σε διαφορά περιοδικά, εφημερίδες και τηλεοπτικές εκπομπές. Ενδεικτικά έχει εργαστεί στην ΙΜΑΚΟ του Πέτρου Κωστόπουλου (περιοδικό Down Town), στις εκδόσεις Λυμπέρη (LIFE&STYLE, STATUS, VOGUE), στη δισκογραφική εταιρία Minos EMI ως υπεύθυνος δημοσίων σχέσεων και στις εκπομπές «Κάτσε καλά» του ΑΝΤ1 με τους Άννα Δρούζα, Φώτη Σεργουλόπουλο και Μαρία Μπακοδήμου και PRIVE στο MEGA με την Έλενα Κατρίτση, αρχικά ως ρεπόρτερ και μετά ως σύμβουλος εκπομπής. Το 2003, ξεκίνησε στην πρωινή ζώνη του LOVE RADIO μαζί με την Ελένη Μανουσάκη. Το 2005 ανέλαβε τη διεύθυνση του σταθμού μέχρι το 2012, ενώ από το 2008 και μετά έκανε απογευματινή ραδιοφωνική εκπομπή με τη Μαργαρίτα Δρούτσα. Το καλοκαίρι του 2012 επέστρεψε στην Κύπρο για να αναλάβει επιτελική θέση στον όμιλο SPP MEDIA και παράλληλα τη δημιουργία και παρουσίαση της τηλεοπτικής εκπομπής talk-show "Τετ-Α-Τετ" στο ΡΙΚ. Η εκπομπή βραβεύτηκε για δυο συνεχόμενες χρονιές ως το αγαπημένο talk show της κυπριακής τηλεόρασης, ενώ έχει φιλοξενήσει σπουδαίες προσωπικότητες από Ελλάδα και Κύπρο και πλέον προβάλλεται στον Alpha Κύπρου από τον ίδιο. Το 2017, ανέλαβε στο ΡΙΚ την παρουσίαση του τηλεπαιχνιδιού "Ο Πιο Αδύναμος Κρίκος", που γνώρισε τεράστια επιτυχία και προβαλλόταν καθημερινά για τρεις σεζόν. Το 2019 ανέλαβε την παρουσίαση του ίδιου παιχνιδιού και στην Ελλάδα στο ΣΚΑΙ, όντας έτσι ο πρώτος παρουσιαστής παγκοσμίως που παρουσιάζει το συγκεκριμένο παιχνίδι ταυτόχρονα σε δυο χώρες. Από το Σεπτέμβριο του 2020 ανήκει πλέον στο δυναμικό του Alpha Κύπρου και παρουσιάζει ένα επίσης πολύ πετυχημένο παιχνίδι στο εξωτερικό, το "The Chase" που προβάλλεται με επιτυχία σε χώρες όπως ΗΠΑ, Αυστραλία, Ηνωμένο Βασίλειο, Ισραήλ, Ισπανία κ.α. ενώ στην Ελλάδα συνεχίζει για τέταρτη σεζόν την παρουσίαση του Ο Πιο Αδύναμος Κρίκος, στον τηλεοπτικό σταθμό ΕΡΤ1. Από τον Ιούνιο του 2012 παρουσιάζει μαζί με την ηθοποιό και σεναριογράφο Χριστιάνα Αρτεμίου, την καθημερινή πρωινή ραδιοφωνική εκπομπή του LOVE FM 100.7. Είναι επίσης ο διευθυντής του ίδιου σταθμού, ένα ραδιόφωνο που είναι μονίμως στα πρώτα σε ακροαματικότητα στην Κύπρο. Για δυο χρονιές υπήρξε σχολιαστής του διαγωνισμού τραγουδιού της Γιουροβίζιον για λογαριασμό του ΡΙΚ, συγκεκριμένα το 2017 μαζί με τη Χριστιάνα Αρτεμίου και το 2019 με την Ευρυδίκη. Το 2021, ήταν ο πρόεδρος της εθνικής επιτροπής της Κύπρου για τη Γιουροβίζιον 2021 στο Ρότερνταμ. Συμμετείχε επίσης στην κινηματογραφική ταινία "Το πουλί της Κύπρου" των Νικόλα Κουμίδη και Λώρη Λοιζίδη.